k het al meer as eenkeer op dié bladsy gesê dat hoop ‘n besondere moedinprater is. As jy dié vriend verloor het, dan bly daar baie min oor. Natuurlik moet ‘n mens nie naïef wees en glo dat daar altyd ‘n potjie goud aan die einde van die reënboog is nie. Natuurlik is daar nie. Suid-Afrika het ‘n nuwe president en dit is interessant om die bespiegelings in die media dop te hou oor wat vir Suid-Afrika voorlê. Natuurlik is nie almal opgewonde oor die nuwe president nie. Daar is dié wat jubel, maar daar is ook die wantroueges. Maar die onderrok wat oral uithang, is een van hoop. Dat die skip nou eenmaal gedraai het en dat daar ‘n blinker toekoms vir alle Suid-Afrikaners voorlê, veral ook vir die land se boere. Bly altyd hoop. En ja, dit gaan weer reën in die dorre Oos-, Noord- en Wes-Kaap. En oor grond is die koeël lank nie deur die kerk nie, al lyk dit so. Derick van der Walt